b'\n_START_ARTICLE_\nIstahr\n_START_PARAGRAPH_\nIstahr (perz. \xd8\xa7\xd8\xb3\xd8\xaa\xd8\xae\xd8\xb1) je bio anti\xc4\x8dki grad u provinciji Fars u ju\xc5\xbenom Iranu, pet kilometara sjeverno od Perzepolisa. Najve\xc4\x87i procvat perzijski je grad do\xc5\xbeivio u ahemenidsko i sasanidsko doba.\n_START_SECTION_\nPovijest\n_START_PARAGRAPH_\nNajstariji arheolo\xc5\xa1ki pronalasci iz okolice grada datiraju iz 4. tisu\xc4\x87lje\xc4\x87a pr. Kr., odnosno iz ranog bron\xc4\x8danog doba. U doba perzijske dinastije Ahemenida grad se nalazio svega pet kilometara od glavnog grada Perzepolisa, odnosno 30-ak kilometara od biv\xc5\xa1e metropole Pasargada. Iz tog razdoblja prona\xc4\x91eni su ostaci karakteristi\xc4\x8dnih perzijskih stupova sa \xc5\xbeivotinjskim kapitelima. Nakon Aleksandrovog pohoda na Perzijsko Carstvo grad je razoren, no kasnije je o\xc5\xbeivio u doba Seleukida koji su ga koristili kao kovnicu, te Parta. Dolaskom dinastije Sasanida koju je uspostavio Arda\xc5\xa1ir I., Istahr postaje glavnim gradom Sasanidskog Carstva, no taj status kasnije gubi prebacivanjem sjedi\xc5\xa1ta mo\xc4\x87i u Ktezifont. Dobro utvr\xc4\x91eni grad se uspio oduprijeti islamskim napadima 644. godine, no \xc5\xa1est godina kasnije je osvojen i razoren. Kasnije je obnovljen, no vremenom gubi va\xc5\xbenost u korist obli\xc5\xbenjeg \xc5\xa0iraza. Danas postoje samo ru\xc5\xa1evine grada, te ostaci zidina veli\xc4\x8dine 1400 x 650 metara i jarka koji je bio spojen s rijekom Pulvar. Moderni naziv grada Tahti Tavus zna\xc4\x8di \xe2\x80\x9epaunov tron\xe2\x80\x9c.'